गिरधारी विजय ‘अतुल’ की कहानी- धड़
कहानी का आधार यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं। ​​​​​​किरदारों के रूप में एक परिवार है। चंद सदस्य हैंStory of Girdhari Vijay 'Atul' - Torso
कहानी का आधार
यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं।
​​​​​​किरदारों के रूप में एक परिवार है। चंद सदस्य हैं उसके। चार या शायद पांच या छह...तय नहीं है इनकी गिनती भी। जो तय है, वो ये कि यह परिवार सड़क किनारे खड़ा है।
क्यों? पता नहीं। कहां से आया है, कहां जाएगा...मालूम नहीं। क्या जाने उनका रहन-सहन कैसा है? वो जिस सड़क पर खड़े हैं, वो किसी शहर की है, कस्बे या गांव की? या कोई राजमार्ग है? दोराहा-तिराहा है?
धड़
सच में ये कोई कहानी नहीं है, ना ही कोरी कल्पना अपितु जीती-जागती सच्चाई है। ये उस परिवार की गाथा है या यूं कहिए कि व्यथा है, जिसके अनगिनत सदस्यों को बुरी तरह से क्षत-विक्षत कर दिया गया था। अब ये ऐसे किरदार बन गए थे, जिनकी न कोई आवाज़, न कोई शक्ल। पूरी तरह से उनके अस्तित्व को मिटा दिया गया है। बस, बचे हैं तो उनके धड़। सड़क किनारे खड़ा अपेक्षित ये धड़ों का समूह बेबस है, लाचार है। कुछ नहीं कर सकता।
सड़क पर तेज़ रफ्तार से आते-जाते वाहनों को निहारता रहता है। वरना कल तक इन सदस्यों से परिपूर्ण पूरा सड़क मार्ग अद्धितीय और अनुपम दिखाई दिया करता था।
अनेक लोगों ने इनके अस्तित्व को बचाने के लिए आंदोलन किया, सड़क मार्ग पर धरना दिया, नारेबाजी की किंतु कोई ठोस परिणाम नहीं निकला। शायद सड़क चौड़ी करने का खामियाजा इस परिवार के सदस्यों को भुगतना पड़ा। इनमें कई सदस्य जो मजबूती से अपनी जड़ें जमाए हुए थे, उन्होंने अंत तक संघर्ष किया, टस से मस नहीं हुए परंतु अत्याधुनिक हथियारों के आगे इन्हें अपनी जान गंवानी पड़ी।
आम-बोल की भाषा में इन किरदारों को ‘ठूंठ’ पुकारा गया। वे ठूंठ जो कल तक जेठ माह की आग उगलती दोपहरी में ख़ुद जलकर भी इस पूरे सड़क मार्ग को अपनी शीतल छांव से ठंडक पहुंचाया करते थे।
इनमें किसी का नाम नीम, बबूल, अशोक, साल, नीलगिरी, आंवला था, तो किसी का बलूत, महुआ, सेमल, बेर, कचनार, गुलमोहर था। मगर सबने अपने किरदार खो दिए। बस ठूंठ की तरह सड़क किनारे खड़े है।
ना इनका कोई रास्ता, ना इनकी कोई मंज़िल। हां, कई बार अनेक पक्षी ज़रूर आ-आकर इन ठूंठों पर बैठकर अपने घरौंदों को ढूंढ़ते रहते हैं। मगर ये बेचारे तो अब ठूंठ हो गए है, इन्हें क्या मालूम, घर-परिवार क्या होता है?